  Виталий Пронин С. Смагина - «Айкайысь» уӵы.Россиысь дано артисткалы Светлана Смагиналы - 50 арес Кырӟанъя но эктонъя «Айкай» театр  Ижын бадӟым концерт сётӥз, уӵызылэн, Россиысь дано артисткалэн Светлана Смагиналэн 50 арес тырмонэзлы сӥзьыса. «Айкай» театрлэн концертаз билетъёс шедьтыны шуг, та рад но залын буш интыос ӧй вал. Тросэз бадӟым сяська керттэтъёсын вуиллям яратоно артистказэс ӟечкыланы. Тани шальтыр-шальтыр удмурт дэремъёсын пыризы Дэри ёросысь Пероггуртысь кенакъёс. «Кильтырнаос» ансамбльлэн кивалтӥсез Зоя Ушакова верамъя, соос  та усточиослэсь одӥг концертсэс но уг кельто.- Ма, кызьы, «Айкаез» но Светлана Смагинаез учкытэк, чидалод! Ми азьлапал ик билетъёс басьтӥмы, удмурт дэремъёсмес дӥсямы но быдэс автобусэн Иже вуимы, - шуэ Зоя Михайловна.Концертэз мытӥз ачиз Светлана Смагина «Нош аръёс ортчо» кырӟанэн. «Жин-жин гырлы шудэ, со мынам пинал дыры сюлмам йыгаське» чуръёс чузъяськем бере азям пукись нылкышноос синъёссэс ӵушылыны ӧдъязы. Со Светлана Смагиналэн Алнаш ёросысь Кузьыли гуртысь апайёсыз вылӥллям. Дарья Якимова но Елена Максимова мылкыдзэс ӧз ватэ:- Сузэрмы сцена вылэ потыку, ми туж данъяськиськом соин. Анаймы Надежда Ивановна туж кырӟась вал, жаляса верано, улонысь кошкиз ини. Солэсь кылэм вашкала кырӟанъёссэ но сузэрмы «Айкайлы» но шаерысьтымы учкисьёслы тодмо кариз ини.Нялтас вераса, Дарья Якимовалэн но, Елена Максимовалэн но туж чебер куараоссы, кыксы ик гуртысьтызы «Капчи мылкыд» ансамбльын кырӟало.«Айкай» театр котьку ик паймытэ устолыкеныз но учкисьлы мылкыд кузьманы быгатэменыз. Таяз радэ концертсы уката но шуныт мылкыдо вал кадь. Выль костюмъёс но выль кырӟанъёс кылдӥллям. Светлана Смагина кырӟаз Татьяна нылыныз но Виктор Никоновен ӵош.Уно вал ӟечкыласьёс но. Кылсярысь, культурая но туризмъя министр Владимир Соловьёв тодаз вайиз Светлана Смагинаен одӥг школаын дышетскемзэс. «Удмурт Кенеш» огазеяськонлэн кивалтӥсез Татьяна Ишматова артисткаез ӵошатӥз шундыен. Алнаш ёросысь культурая управленилэн кивалтӥсез Наталья Антонова - кузьылиен.- Светлана Смагина Кузьыли гуртын вордӥськемын, кузьыли кадь ужаса, Россиысь дано артистка луиз. «Айкаез» но Смагинаез ог-огзылэсь люкыны уг луы. Чебер тусбуё, чебер куараё, сабырлы удмурт нылкышно. Данъяськиськом Светлана Николаевнаен но возьмаськом концертэн Алнаше, - шуиз Наталья Антонова.С. Смагинаез ӟечкыланы вуылӥз Удмуртиысь калык артист Геннадий Бекманов. Со удмурт артистъёс сярысь лушкем малпанъёссэ такмакъёсын шараяз но быдэс залэз серекъятӥз. Палэнэ ӧз кыле асьсэос «айкайёс» но.  Юбилярлы шуизы: ачид кадь ик чебер аресэд но. Уно сяська керттэтъёс сяна, Светлана Смагиналы эшъёсыз кузьмазы яратоно кырӟанзэ, нош гуртоосыз - ошпи. Ӵужанаеныз но «Айкаен» ӵош та ӝытэ потаз ни Светлана Николаевналэн внукез но.Галина Семёнова Теги: даноадямиос  